ანრი-პიტიეს ეროვნული პარკი

ანრი-პიტიე — ვენესუელის უძველესი ეროვნული პარკი. შეიქმნა 1937 წელს. ცნობილია ფრინველთა სამყაროს მრავალფეროვნებით. მისი ეკოსისტემა იცვლება ზღვის დონიდან სიმაღლის მიხედვით. 

თავდაპირველად პარკს რანჩო-გრანდე ერქვა, მაგრამ შემდეგში, შვეიცარიელი ბიოლოგისა და პარკის შექმნის ხელშემწყობის, ანრი პიტიეს პატივსაცემად მისი სახელი ეწოდა. ანრი-პიტიე ვენესუელაში 1917 წელს ჩავიდა და მოახდინა ქვეყნის 30 000-ზე მეტი მცენარეთა სახეობის კლასიფიკაცია. მან მტკიცედ გადაწყვიტა რამდენიმე წელი მიეძღვნა დღევანდელი პარკის ტერიტორიის ფლორისა და ფაუნის შესწავლისთვის. 

ეროვნული პარკის ფართობი 1078 კმ²-ს შეადგენს და მდებარეობს არაგუის შტატის ჩრდილოეთ ნაწილში. მოიცავს მისი სანაპირო ზოლის უდიდეს ნაწილს და კარაბობოს შტატის მთიან არეალს. ესაზღვრება სან-ესტებანის ეროვნულ პარკს. 

პარკი შედგება ორი გეოგრაფიული სისტემისგან,პირველი მათგანია ფრიალო მთების ზონა, სადაც 500-ზე მეტი სახეობის ფრინველია გავრცელებული, რომელთაგან 22 ენდემურია. პარკში გაედინება 9 მდინარე და გამოირჩევა ფლორის დიდი მრავალფეროვნებით. მეორე სისტემას წარმოადგენს სანაპირო ზონა უბებით, პლაჟებითა და კურორტებით, რომელთაც უზარმაზარი ტურისტული პოტენციალი გააჩნიათ. 

ეკოლოგიური მნიშვნელობის გარდა, დიდია პარკის, როგორც წყლის სერიოზული მარაგის მნიშვნელობა, რომლითაც მარაგდება გარშემო მდებარე ქალაქები. პარკის ტერიტორიაზე მოყავთ ერთ-ერთი საუკეთესო კაკაო მთელ მსოფლიოში.

იხილეთ აგრეთვე
ვენესუელის ეროვნული პარკების სია

რესურსები ინტერნეტში

 Parque Nacional Henri Pittier en ParksWatch.org 
 Parque Nacional Henri Pittier MiPunto.com 
 Parque Henri Pittier en la Red Escolar Nacional 
 Estación Biológica Dr. Alberto Fernández Yepez 
 De la Costa Eco-Lodge Parque Nacional Henri Pittier Venezuela 
 Parque Nacional Henri Pittier en Araira.org
 Actividades en la Cienaga

კატეგორია:ვენესუელის ეროვნული პარკები
კატეგორია:1937 წელს დაარსებული დაცული ტერიტორიები
კატეგორია:არაგუის შტატის გეოგრაფია
კატეგორია:ვენესუელის ტყეები
კატეგორია:არაგუის შტატის ღირსშესანიშნაობები
კატეგორია:1937 წელს დაარსებულები ვენესუელაში